**Cabo de Cruz** é unha localidade marítima da parroquia de Castro, situada no sur do concello de Boiro á beira da ría de Arousa. Nos últimos anos o descenso poboacional foi notable, chegando a ter antes do 1999 un número de habitantes de preto de 3.000[].

Monumentos
----------

Ten dúas igrexas, a Capela do Carme, preto do porto e construída no 1960, e a Igrexa do Castro, máis grande que a anterior e que é a igrexa parroquial, do século XVII.

Canto ó seu patrimonio arqueolóxico, destacan o Castro do Achadizo, o Castro da Jurita e mais os Fornos de Pedra Rubía. Cómpre salientar así mesmo os cruceiros de Romarís e o da Aldea de Arriba, e os hórreos de Romarís e de Carreró. No que se refire á construción civil, destaca pola súa antigüidade a Torre dos Cóengos no lugar de Piñeirón, que se cre que foi construída na mesma época que a Torre de Goiáns, entre o século XV e XVI. Sufriu diversas remodelacións co correr do tempo. Tamén cómpre citar a Granxa do Esteiro, con escudo brasonado.

Economía
--------

O marisco, parte importante da economía crucense
A maioría da poboación traballa no mar. O porto de Cabo de Cruz está en fase de expansión debido a grande actividade marítima que rexistra. O sector marisqueiro, coa extracción de diversos bivalvos é o sustento dun número importante de familias. Por outra banda tamén está o sector do cultivo de mexillón en bateas (sector maioritario), e o sector conserveiro e transformador de produtos do mar.

O turismo é un sector dada a calidade recoñecida de praias como a de Carragueiros ou a Retorta, que dispoñen da Bandeira Azul e mais do *Q* de calidade, amais doutras como Ladeira e a Ribeira Grande ou pequenas calas da costa crucense.

Cultura e deporte
-----------------

No eido da fotografía destacar a Suso Torrado.

Ten un club de remo: o Club de Remo Cabo da Cruz, fundado en 1979, que participa na liga ACT e con diversos premios no seu haber. En fútbol, existe o equipo inicialmente chamado *Cabo de Cruz S.D.*, club fundado en 1970 que mudou o seu nome a S.D. Valiño - Cabo de Cruz en 1992.

En piragüismo destaca o crucense Andoni Larrauri, quen comezou a súa andaina no Club Morcego e ten títulos como o de subcampión de España en K-1.

Festas
------

* *Festa de San Xoán*: festa que se celebra o 23 de xuño e que está en fase de recuperación.
* *Festa do Carme*: festa que se celebra o 16 de xullo, cunha importante tradición no tocante á procesión marítima, e de sona na bisbarra do Barbanza, contando con diversas actividades.
* *Romaría do Castro*: celébrase os días 5, 6, 7 e 8 de setembro. Son as festas parroquiais e celébranse dende o nacemento da parroquia do Castro.
* *Exaltación do Mexillón*: celébrase o 15 de agosto, é unha festa de carácter gastronómico.

Lugares e parroquias
--------------------

### Lugares de Castro

| Lugares da parroquia de Castro no concello coruñés de Boiro |  |
| --- | --- |
| Aldea de Arriba | Banda ó Río | Cabo de Cruz | Cariño | Cesar | Esteiro | Fonte de Mouro | A Pesqueira | Romarís | Xián |

### Parroquias de Boiro

| Galicia | Provincia da Coruña | Parroquias de Boiro |  |
| --- | --- |
| Abanqueiro (San Cristovo) | Bealo (San Pedro) | Boiro (Santa Baia) | Castro (Santa María) | Cespón (San Vicenzo) | Cures (Santo André) | Lampón (Santiago) | Macenda (San Xoán) |

Notas
-----

1. ↑  Info sobre a Boiro, revista do IES Espiñeira
2. ↑  *Suso Torrado: fotógrafo e mitilicultor*[*Ligazón morta*] Entrevista en *Certo Xornal*
3. ↑  Cabo de Cruz márcase como reto seguir na máxima división Arquivado 02 de febreiro de 2019 en Wayback Machine.. Nova aparecida no *Galicia Hoxe* o 3 de xullo de 2007
4. ↑  Premios de Club de Remo Cabo de Cruz Arquivado 06 de outubro de 2008 en Wayback Machine. por modalidades
5. ↑  Andoni Larrauri brilla en Outes Arquivado 12 de marzo de 2016 en Wayback Machine. Nova aparecida en *La Voz de Galicia* o 24 de xullo de 2006
6. ↑  "*Larrauri, un campión crucense*". Arquivado dende o orixinal o 23 de xuño de 2010. Consultado o 08 de abril de 2010.

Véxase tamén
------------

### Ligazóns externas

* Páxina de Cabo de Cruz
* Cabo de Cruz

|  |  |
| --- | --- |
| Control de autoridades | 
* Wd: Q8254535
* WorldCat
* VIAF: 8145156858590149780009

 |